Elektrisk boble-kopi kommer til marts

Der er overhovedet ingen tvivl om hvor “inspirationen” til denne elbil kommer fra. Den er nærmest identisk med Volkswagens ikoniske boble, men den kinesiske boble-kopi hedder altså Ora Ballet Cat. Den fremstilles af bilfabrikanten Great Wall og bilen lanceres officielt på det kinesiske marked i slutningen af marts.

Ora Ballet Cat er, ifølge producenten, et mere feminint alternativ til modellen Ora Punk Cat, der blev præsenteret som koncept i august sidste år. Den har også “lånt” inspiration fra boblen.

Den første Bettle-wannabe havde to batteripakker: 47,8 kWh til en rækkevidde på 401 km og 59,1 kWh til 501 km, målt i henhold til NEDC-cyklussen. Der er ikke oplyst tekniske detaljer om Ballet-varianten.

Ikke overraskende har Volkswagen tidligere oplyst, at deres advokater undersøger en mulig retssag. Men det er uvist om den bliver til noget. Under alle omstændigheder skal Great Wall nok ikke forsøge at lancere bilen i Europa.

Ora Cat kommer til Europa.

Great Wall har dog allerede meddelt, at de vil sælge biler i Europa. De har også oprettet en engelsksproget hjemmeside til europæiske / britiske kunder. Her reklamerer de for modellen Ora Cat (hverken Punk eller Ballet), som ikke er så åbenlyst en boble-kopi.

Den har en rækkevidde på omkring 400 kilometer og kan lades op til 80 procent på 45 minutter, oplyses det på hjemmesiden. Her kan man også give sin interesse til kende.

Elektrisk boble-kopi kommer til marts